Art. 99 lit (a) din Legea nr. 303/2004 privind statutul judecătorilor și procurilor se regăsește și în art. 272 lit. a) din proiectul Legii privind statutul magistraților propus de Ministerul Justiției în proiectul aflat în dezbatere publică. 
Potrivit acestora, constituie abatere disciplinară „manifestările care aduc atingere onoarei sau probității profesionale ori prestigiului justiției, săvârșite în exercitarea sau în afara exercitării atribuțiilor de serviciu”. 

1. Preliminarii:

Prevederea a fost introdusă în legislația noastră prin Legea nr. 24/2012. În cursul timpului, ea a fost folosită pentru cercetarea și sancționarea magistraților incomozi. Acest lucru a fost posibil din cauza formulării neclare și neprevizibile a acestei dispoziții. 
Este de observat că, în cazul abaterilor de la lit. b) până la lit. t) ale articolului din lege care conține enumerarea abaterilor disciplinare, sunt expuse clar și detaliat fiecare încălcare a legii ce i se poate imputa magistratului. Însă, în cazul abaterii de la lit.a), formularea este atât de vagă încât aceasta poate viza orice comportament al magistratului adoptat nu doar în sala de judecată, în birou, pe holurile instanței sau parchetului, ci și pe stradă, pe terenul de sport, în online sau în propria locuință.

2. Elemente de neconstituționalitate

2.1. Acesta text de lege este similar cu unul privind profesia de avocat, care a fost declarat neconstituțional acum trei ani. Deficiențele găsite atunci de CCR se regăsesc și în privința textului referitor la magistrați.

În concret, este vorba de Decizia nr. 225/2017 a CCR referitoare la excepția de neconstituționalitate a prevederilor art. 14 lit. a) și ale art. 27 lit. d) din Legea nr. 51/1995 pentru organizarea și exercitarea profesiei de avocat, republicată. În această decizie s-a reținut: 25. Așa fiind, Curtea constată că sintagma „de natură să aducă atingere prestigiului profesiei“ de avocat din cuprinsul art. 14 lit. a) din Legea nr. 51/1995 pentru organizarea și exercitarea profesiei de avocat, republicată, este neconstituțională și contravine dispozițiilor art. 1 alin. (5) din Constituție, redactarea acesteia fiind lipsită de claritate și precizie, având în vedere că nu se precizează în mod clar acele infracțiuni intenționate care aduc atingere prestigiului profesiei de avocat. Prin urmare, necircumstanțierea expresă a infracțiunilor a căror săvârșire este de natură să aducă atingere prestigiului profesiei de avocat lasă loc arbitrarului, făcând posibilă aplicarea diferențiată a sancțiunii excluderii din profesie, în funcție de aprecierea subiectivă a structurilor profesiei de avocat competente să aprecieze asupra cazului de nedemnitate. Această lipsă de claritate, precizie și previzibilitate a sintagmei „de natură să aducă atingere prestigiului profesiei“ de avocat din cadrul art. 14 lit. a) din Legea nr. 51/1995, republicată, creează astfel premisa aplicării acesteia în mod diferit, într-o manieră discriminatorie, ca rezultat al unor interpretări sau aprecieri arbitrare.

Așadar, din decizia CCR rezultă în mod clar că interpretarea sintagmei „prestigiul profesiei/justiției” - aplicabilă atât avocaților, cât și magistraților - este încărcată de subiectivism, lăsată la discreția organului disciplinar. Legiuitorul trebuie să fie clar și concret atunci când descrie faptele ce pot fi încadrate în acest text de lege care duc la sancționarea unui profesionist al dreptului. 

2.2. Pentru identitate de rațiune, susținem că aceleași considerente privesc și sintagma „onoarea și probitatea profesională”. Astfel, sintagma este neclară: potrivit Dicționarului Explicativ al Limbii Române, onoarea și probitatea sunt termeni similari. Mai mult, la fel ca prestigiul, acești termeni nu țin de domeniul disciplinar, ci de cel deontologic (etic). Or, pentru încălcarea Codului deontologic, există o procedură distinctă de cea disciplinară, descrisă în articolele 64, 65 și 72 din Regulamentul de organizare și funcționare a Consiliului Superior al Magistraturii, aprobat prin Hotărârea CSM nr. 1.073/2018, publicată în Monitorul Oficial, Partea I, nr. 1044 din 10 decembrie 2018.

3. Elemente de confuzie etică – disciplinar

3.1. Magistrații au obligații înscrise în Legea privind răspunderea magistraților și încălcarea acestora atrage răspunderea lor disciplinară. Mai au îndatoriri morale înscrise în Codul deontologic.

3.2. Până în anul 2005, încălcarea Codului deontologic era considerată o abatere disciplinară și a fost înscrisă în art. 97 lit. b) din Legea nr. 303/2004.

Această dispoziție a fost însă abrogată de pct. 102 al art. I din Titlul XVII din Legea nr. 247 din 19 iulie 2005. Potrivit expunerii de motive, „respectarea normelor deontologice ale profesiei este o obligație morală care nu ar trebui sancționată disciplinar” (p. 12-13). Ca urmare, obligația de a apăra imaginea și de a menține prestigiul justiției, de a susține statul de drept, de a nu altera încrederea în sistem au rămas la nivelul de îndatoriri morale. 
Dar, prin  Legea nr. 24/2012 s-a introdus abaterea disciplinară criticată, care – practic – face referire la tot conținutul Codului deontologic. Or, aceasta încalcă atât voința legiuitorului din anul 2005, cât și standardele internaționale în materie de independența justiției.
3.3. Standardele internaționale impun a se face diferența dintre etic și disciplinar. 
Astfel, pct. 18 din Magna Carta a Judecătorilor aprobată în anul 2020 de Consiliul Consultativ al Judecătorilor Europeni prevede: „Acțiunile judecătorilor trebuie să fie ghidate de principii deontologice, distincte de regulile disciplinare. Aceste principii trebuie să provină de la judecătorii înșiși și trebuie incluse în programul lor de pregătire”. 
La fel, pct. V 8.3 și 8.4 din Standardele minimale cu privire la procedura disciplinară, elaborate de Rețeaua Europeană a Consiliilor de Justiție prevăd „Trebuie făcută o distincție între conduita care determină sancțiuni disciplinare și cea a nerespectării standardelor profesionale. (...) Nerespectarea prevederilor acestora nu constituie ipso facto o chestiune disciplinară. Deși există o suprapunere și o interacțiune, principiile de conduită ar trebui să rămână independente de regulile disciplinare aplicabile judecătorilor”. 
În fine, pct. 63 ultima teză din Opinia nr. 3 din 2002 a Consiliului Consultativ al Judecătorilor Europeni specifică: „Esența procedurilor disciplinare stă într-un comportament fundamental opus celui așteptat din partea unui profesionist în poziția persoanei care se presupune că s-a comportat necorespunzător.”, iar pct. 77 lit. i) prevede că „În fiecare țară statutul sau carta fundamentală aplicabilă judecătorilor trebuie să definească, pe cât posibil în termeni clari, faptele care pot duce la sancțiuni disciplinare, ca și procedurile care trebuie urmate”.
4. Propunere: 

4.1. Răspunderea disciplinară trebuie să intervină când un magistrat încalcă o obligația prevăzută în mod expres în lege. Pentru aceasta, obligația trebuie formulată în termeni clari și preciși, ca el să își poată regla comportamentul și să evite tragerea sa la răspundere disciplinară. Dacă se dorește ca magistrații să nu aibă plete, să nu poarte blugi sau fuste scurte la serviciu, să nu scrie pe Facebook sau să nu se certe între ei pe grupurile interne de discuții, atunci aceste aspecte trebuie prevăzute în mod expres ca obligații sau interdicții în legea care reglementează răspunderea disciplinară, care cuprinde astfel norme obligatorii, imperative, prevăzute de stat, indiferent de voința magistraților. Altfel, ele rămân la nivel de aspecte de natură etică, care cuprind recomandări de însuși corpul magistraților, în cadrul mecanismelor de autoreglare a corpului profesional.

Altfel, așa cum este azi articolul de lege criticat, practic orice conduita a unui magistrat poate fi considerată o abatere de la regulile disciplinare imediat ce un articol de presă a relatat un aspect negativ la adresa unui magistrat. Or, arbitrariul în ceea ce privește cariera magistraților este de neacceptat, iar discreția exercitată de organismul disciplinar trebuie limitată. Tocmai de aceea propunem înlăturarea acestei reglementări.

4.2. Totodată, trebuie rezolvată inechitatea față de magistrații sancționați în trecut pentru comiterea acestei abateri. Sancționarea lor nu mai poate fi ștearsă din cariera lor, dar efectele acestei sancțiuni pot fi înlăturate prin lege. Or, în prezent sancționarea disciplinară a magistratului generează interdicția de ocuparea a unor funcții în sistemul judiciar. 
Prin urmare, odată cu eliminarea reglementării criticate se impune o normă tranzitorie potrivit căreia „Magistraților sancționați pentru comiterea abaterii disciplinare prevăzute la art. 99 lit. a) din Legea nr. 303/2004 nu li se aplică condiția de a nu fi fost sancționați disciplinar în ultimii trei ani necesară pentru a promova în funcții de execuție sau a ocupa funcții de conducere în sistemul judiciar”.

5. Efecte: Considerăm că în acest fel se elimină presiunea pusă pe magistrați în ultimii ani. În concret, este vorba de magistrații reformiști, care au susținut că modificările aduse legilor justiției în anii 2018 alterează independența justiției și sunt contrare standardelor internaționale. În cursul ultimilor doi ani, mai mulți judecători și procurori au fost cercetați, iar unii au fost sancționați pentru: organizarea protestelor în fața tribunalelor, semnarea unor memorii, postări critice pe grupurile interne de discuții în online la adresa normelor propuse sau la adresa celor care le-au susținut. Printre ei sunt fostul președinte al ICCJ, fostul procuror-general al României, fostul procuror-șef al DNA, un judecător de Curte de Apel, un prim-procuror al unui Parchet de pe lângă Tribunal, un membru în colegiul de conducere al unui Tribunal, un președinte al unei asociații profesionale a magistraților. 

Or, astfel de proceduri disciplinare încalcă libertatea de exprimare a magistraților care au chiar îndatorirea de a reacționa atunci când statul de drept este pus în pericol. Acest aspect a fost s-a statuat de Curtea Europeană a Drepturilor Omului prin hotărârea Kovesi c. România din data de 5 mai 2020: magistrații au legitimitatea să critice legile care le afectează statutul sau diminuează capacitatea de luptă împotriva corupției. Tot astfel, Comisia de la Veneția a reținut la pct. 124 din Avizul preliminar din anul 2018 privind propunerile de modificarea legilor justiției din România, că „opiniile exprimate de judecători cu privire la buna funcționare a justiției, care este un subiect de interes public, sunt protejate de Convenția Europeană” și că „[…]chiar dacă astfel de declarații au implicații politice, judecătorii nu pot fi împiedicați să se implice în dezbaterea pe aceste subiecte. Teama de sancțiuni poate avea un efect descurajator pentru judecători în a-și exprima punctul de vedere cu privire la alte instituții publice sau politici publice. Acest efect descurajator joacă în detrimentul societății în ansamblul său.”

